**I. 2.**

**Hogyan csináljunk új szakosztályt vidéken?**

Vízilabda Szombathelyen a kezdetektől napjainkig

Először is köszönöm a lehetőséget, hogy bemutathatjuk egyesületünket a magyar vízilabdás társadalomnak.

Múlt:

A legenda szerint az 1950-es években volt már vízilabda Szombathelyen, a városi strandon. Erről csak egy- egy elbeszélésből lehetett hallani idősebb sportbarátoktól.

A vizes sportokban, az igazi fellendülést az 1980-as beruházás hozta, amikor is elkészült városunk első és mindmáig működő fedett uszodája. Abban az időben már bontogatta szárnyait a helyi vízilabdázás. Eleinte csak hétvégi családi szabadidős programként lehetett vízilabdázni és az úszó edzők - több egykori vízilabdás- irányításával szerveződtek az első mérkőzések. Kürti Gergely, Hetényi Mihály voltak, akik szívügyüknek tekintették a vízilabdát és szabad idejüket feláldozva próbálták megteremteni a vízilabda alapjait városunkban. Sajnos miután az uszoda élére új vezetőség került egyszerűen ellehetetlenítette a sportágat Szombathelyen. Vecsey Gyuri bácsi, aki anno úszóedzőként dolgozott Szombathelyen, az utolsó percegik reménykedett, hogy előbb utóbb lesz Szombathelyen is újra vízilabda. A szekrényében őrzött egy ütött-kopott szakadozott sapkagarnitúrát és várta mikor oszthatja ki végre. Sajnos ő már nem érhette meg, de, csak vízbe kerültek azok a sapkák. Feltámadt hamvaiból a helyi vízilabdázás, igaz ez már egy másik történet.

Kezdeti próbálkozások.

Az 1990-es évek vége felé azokból a fiatalokból, akik anno elkezdték ifjú titánként- volt úszók- a vízilabdát, ekkorra már vállalkozók, családapák, cégvezetők lettek. A fiatalon köttetett sportbarátság függetlenül attól, hogy hová sodort az élet megmaradt és időnként egy-egy véletlen találkozás, poharazgatás során mindig felemlegettük a régi megkopott történeteket. Ilyenkor mindig beszélgettünk az akkori élményekről, első meccsekről és nagyon sajnáltuk, hogy véget értek azok a fiatalkori szép idők. Egyre többször került szóba a vízilabda. Terveket szövögettünk mit kellene tenni, mi az, ami szükséges, hogy beinduljon itt is a sportág élete. Végül az álmodozást tettek követték és 10 fővel megalakítottuk egyesületünket. A kezdetekben még gittegyletként működtünk, hiszen az uszodában még nem volt vízfelületünk. Itt engedjék meg, hogy három nevet megemlítsek, Hetényi Norbert, dr. Tímár Péter és Juhász Tibor. Mi voltunk akkor, a helyi sportegyesület első vezetői.

Nagyon fontos, hogy még két név bekerüljön ide, hiszen nélkülük nem tudtunk volna a kezdeti nehézségeken túllépni. A két név pedig Szabó Éva, kiváló teniszezőnk többszörös magyar bajnok és Faragó Tamás olimpiai bajnok vízilabdázó, akit nem kell külön bemutatnom. Szabó Évát kerestem meg, mint jó barátomat, hogy segítsen nekem a kezdeti lépésekben. Éva a Vasasban volt csapattársát Faragó Tamást abban a pillanatban felhívta telefonon és az ő szokásos módján közölte Tonóval, hogy miért is keresi. Faragó Tamással pár nap múlva találkoztam a csasziban - akkor még, mint a Vasas ffi OB I edzője dolgozott. Sok mindenről beszéltünk, természetesen nagyon sokat segített rengetek hasznos megszívlelendő tanácsot adott. A későbbiekben, mint női szövetségi kapitány vonattal lehozta a női válogatottat Szombathelyre egy bemutató és népszerűsítő meccs erejéig, ahol telt ház előtt játszottak a helyi fiatalok a női válogatottal.

Térjünk vissza a kezdetekhez. Az egyesületben két irányt határoztunk meg. Egyfelől szerettünk volna mi is egy kicsit játszani, másfelől miután tudtuk, hogy korlátaink végesek és mi már soha nem leszünk OB I-es játékosok, szerettük volna megteremteni az utánpótlás alapjait, azaz gyerekeket, a jövő nemzedékét bevonzani az uszodába. Ez több szempontból is létkérdés volt, de erre majd a későbbiekben kitérek.\*

Miután az uszoda üzemeltetése ekkor már piaci alapokon működött nem kis anyagi áldozat árán sikerült megvetni lábunkat az uszodában, a kezdetekben heti 3x 1 órában. Legelső edzőnket, saját magunk közül választottuk, miután mi elsősorban úszok voltunk, csupán egy személy volt, aki gyerekként anno a BVSC-ben vízilabdázott kézenfekvő volt, hogy ő, Kovács Lajos lesz az edzőnk. A vele való találkozás is érdekes, szerencsés volt, ami azt gondolom (mármint a szerencse) elengedhetetlenül szükséges, hogy egy ilyen kezdeti vállalkozást sikerre tudjunk vinni. Lajos számítógépekkel foglalkozott, nevezetesen ő javította cégemnél a gépeket, nyomtatókat, mikor egy alkalommal említettem Neki, hogy mire is készülünk. Azonnal felkeltette az érdeklődését és egyesületünk lelkes tagja lett. Fontos, hogy megfelelő sajtót is kapott alakulásunk, a tagtoborzókat és minden egyes eseményt a helyi sajtó is publikálta. Egyre népszerűbb, ismertebb lett egyesületünk. Folyamatosan érkeztek a gyerekek. A MVLSZ részéről is megkaptunk minden támogatást, különösen sokat segített ebben Babarczi Roli bácsi.

A kezdeti mámor után azonban egy kis megtorpanás következett be. A Vízmű SC-től a gyerekek egyre ritkábban, akadozva érkeztek meg hozzánk. A kezdeti lelkesedés alábbhagyott.

Szerencsések voltunk, és hatalmas lökést adott, hogy dr. Kemény Dénes a 2000-es olimpiai bajnoki cím megnyerése után egy un. Indesit roadshow keretében Szombathelyre látogatott a győztesekkel és bemutató mérkőzést tartott Szombathelyen. Az uszoda zsúfolásig, megtelt soha nem látott tömeg volt kíváncsi a bajnokokra. Sajnos sokan rekedtek a falakon kívül, de ez nem keserítette el az embereket, megvárták, míg befejeződik a mérkőzés majd az uszoda előtt fényképezkedtek a játékosokkal, autogramot kértek bajnokainktól. Látszott, hogy mindenki szeretne egy kicsit ennek a sikernek részese lenni. A kemény legények hihetetlen alázattal állták a sarat és az utolsó kép elkészültéig ott voltak a szurkolók között. Emlékszem Kiss Gergely azt számolta hajnali fél egykor még - miközben fáradhatatlanul írta alá a labdákat, pólókat, állt modellt számtalan fotóhoz- milyen átlagsebességgel kell haladnia ahhoz, hogy időben érkezzen az egyetemre, a ZH megírásához.

Nagyon jókor érkezett hozzánk a válogatott, de ki kellett dolgozni egy stratégiát, ami hosszútávon és folyamatosan biztosíthatja az utánpótlást egyesületünkben.

Gyakorló szülőként, ismerve a mai rohanó életet, olyan megoldást kellett találni, ahol a gyerekek a lehető legkisebb szülői elfoglaltság mellett kerülhetnek be az egyesület vérkeringésébe, ismerkedhetnek meg a vízilabdával. Erre egy megoldás volt kézenfekvő, az általános iskolai képzés a tanrend legkisebb zavarásával, de még az iskola vagy napközi ideje alatt kerüljön sor az edzésekre. A szülőknek ez által nem jelentett plusz időbeli elfoglaltságot a vízilabda, hiszen az első négy évben csak az iskolába és onnan haza kellett vinnie gyermekét. Az edzésekre az egyesület busszal hozta és vitte a srácokat.

A modell felépítését a következő szempontok alapján határoztuk meg.

Elsődleges és legfontosabb a megfelelő vezető edző, szakmai igazgató személye

Saját egyesületen belüli úszóedző személye, a lehető legjobb edzői gárda kialakítása

Agilis iskolai vezető, aki megérti a kölcsönös előnyökön alapuló együttműködés lényegét.

Az Indesit roadshow alapján, lehetőleg minél rangosabb és népszerű esemény városunkba hozatala, ezáltal felkerülni a magyar vízilabda térképre és szűkebb hazánkban, Szombathelyen is egyre fajsúlyosabb egyesületté válni, kizárni azt a veszélyt, hogy egy esetleges uszodavezető váltásnál egy tollvonással megszűnjön kedvenc sportágunk városunkban, hiszen tíz-tizenöt embert elküldeni lényegesen egyszerűbb, mint kétszázat.\*

Támogatókat a sport mellé állítani, szimpatizánsok volt helyi vízilabdások bevonásával, rendezvények jótékonysági bálok szervezésével a helyi vállalkozások és a városi vezetők minél szélesebb körű bevonásával.

A megfelelő szakmai igazgatót dr. Vincze Balázs személyében találtuk meg, aki több évig irányította a szakmai munkát Szombathelyen, felügyelte az edzők működését. Az igazi vízilabdázás alapjait Balázs tette le itt.

Dr. Vincze Balázs véleménye alapján állítottuk össze edzői teamünket, figyelembe véve az úszóedző fontosságát és az egyesület anyagi lehetőségeit is.

Az iskola kiválasztásánál szempont volt, hogy az iskola ne legyen túlzottan elkötelezve más sportágak iránt, ugyanakkor fogadja el, hogy a pozitívumokon túl áldozathozatallal is jár, ha hivatalosan beépül a tanrendbe a vízilabda, hiszen úgy kell alakítani az órarendet, kísérőtanárt kell biztosítani, aki a buszon, elkíséri a gyerekeket az uszodáig és vissza stb.. Hosszas keresgélés, tárgyalások után találtam rá a Gothard Jenő Általános Iskolára, ahol gyorsan meg tudtam egyezni az intézmény akkori vezetőjével Varga Tamás igazgatóhelyettessel majd későbbi igazgatóval. Ő volt az, aki pillanatok alatt átlátta ennek a lényegét. Sikeres együttműködésünket mi sem mutatja jobban, mint az a tény, hogy ma már három- négyszeres túljelentkezés van az iskolában. Időközben új igazgató került az intézmény élére Mándl Józsefné személyében, aki szintén fontosnak tartja a vízilabdás képzést és az iskola egyik alappilléreként tekint sportágunkra. Az egyesületünk jelenlegi sportolóinak 95 %- az általános iskolában kezdett el ismerkedni az úszás és vízilabda alapjaival. Az intézmény az évek alatt nemcsak sportban, hanem más képzésben is az élvonalba küzdötte fel magát városunkban. Jó érzés az, hogy ebben a vízilabdának is szerepe van. A Sulipoló történetében már több alkalommal hódították el a bajnoki címet a Gothard Jenő iskola diákjai. A képzés felmenő rendszerben történik az általános iskola első osztályától egészen a nyolcadik osztályig, majd ezt követően immár középiskolai képzés keretein belül a Nagy Lajos Gimnáziumban az érettségiig, akár kollégiumi ellátással és sportágunkhoz méltó, magas képzési színvonallal.

A vízilabda élet minőségi fejlődésében nagy szerepet vállalt Kis István edzőnk, aki éveken át irányította Vincze Balázs után a szakmai munkát, tevékenyen részt vett benne, formálta arculatunkat. Balázs beindította a motort Pista pedig ellátta turbófeltöltővel ☺

Elévülhetetlen nagy szerepe van eddigi sikereinkben Kemény Dénesnek, egykori szövetségi kapitánynak, jelenlegi elnökünknek, aki több alkalommal- egyfajta misszióként- városunkba hozta a válogatottat kupákra, edzőmérkőzésekre és soha nem kerülte el a figyelmét és mindig időt szakított az utánpótlásra, gyerekekre. Valahányszor szerepeltek városunkban minden alkalommal felkereste a Gothard Jenő Általános Iskolát ahol azt hiszem mindig feledhetetlen fogadtatásban volt részük. A gyerekek a bordásfalon csüngtek és ujjongva köszönthették a bajnokokat. Emlékszem egyik alkalommal, miután elég fáradtak voltak a játékosok, abban állapodtunk meg, hogy csak 4-5-en látogatják meg másnap az iskolát. Ebben maradtunk, majd másnap reggel miután megérkeztem a megbeszéltek szerint, hogy elvigyem a fiukat a suliba, Dénes közölte velem, hogy van egy kis baj. Értetlenül néztem erre mosolyogva csak annyit mondott, hogy mindenki szeretne eljönni az iskolába nem, akar egy játékosa sem pihenni.

Nemcsak felnőtt válogatottak szerepeltek Szombathelyen, hanem Horkai György segítségével immár több alkalommal rendeztük meg városunkban a Savaria utánpótlás nemzetközi tornát. 2013-ban nemzetközileg is sikeres junior VB –nek voltunk a házigazdái.

Fontos még azonban és ez eddig hiányosság volt nálunk, hogy nem csak fel kell nevelni gyerekeket, hanem meg is kell tartani őket. Példaképeket, kell adni Nekik, hogy láthassák őket, nap, mint nap testközelből, hogy hová is lehet eljutni, ha a tehetség mellé szorgalom is párosul. Jövőképet kell felállítani.

Ezért most, legalább annyira kiemelt feladat egy felnőtt csapat megteremtése és az OB I-ig való eljutás, mint amennyire a kezdeti lépések voltak. A felnőtt csapat elképzeléseink szerint elsősorban saját nevelésű játékosokra és egy két rutinos nagynevű tapasztalt játékosra épül. Ez egy többéves feladat, ami stabilizálhatja végleg a szombathelyi vízilabdát és nem utolsósorban sajátjának érezheti a csapatot a város és szurkoló egyaránt. Ehhez garancia Gyöngyösi András szakmai vezető irányítása, akivel az utánpótlás nevelés magas színvonalán túl a felnőtt csapat alapjait, hosszútávon, kívánjuk megteremteni. Ehhez elengedhetetlen az uszoda bővítése, amire rövid időn belül sor kerül. Fontos alkotó eleme még az egyetemi képzés szombathelyi kínálata, ami 2015-ben az eddigieken túl – pedagógus, testnevelő tanárképzés- mechatronikai mérnökképzéssel, különböző ösztöndíjakkal, életpálya modellel, vonzóvá teheti más egyesületek sportolóinak is városunkat.

Egy rövid felsorolás azokról, akik szerepet vállaltak a szombathelyi vízilabdában, részük van az eddigi eredményekben:

Az alapok: Szabó Éva, Faragó Tamás, Babarczi Róland

A kezdeti lépések: Kovács Lajos, Kuttor György, Kürti Gergely

A munka kezdete: dr. Vincze Balázs

Simonka Ferenc, Stojadinov Nikola

A stabilizálódás: Kis István

Godova Gábor, Zoufal Norbert, Plézer János,

Jelen és jövő: Gyöngyösi András

Reméljük, eljön az idő, amikor már nemcsak házigazdaként, hanem résztvevőként is részesei lehetünk rangos nemzetközi vízilabda rendezvényeknek.

Juhász Tibor

AVUS

A szerkesztő bizottság megjegyzése, hogy Tibor kollegánk kimerítően beszámolt a Szombathelyi vízilabda teremtésről, egyetlenegy ember munkáját nem emeli ki kellőképpen, mivel szerény. Mindannyian jól láttuk, hogy az ő kiemelkedő szervezőkészsége, elszántsága hozta meg az eredményt.

**Végy egy elkötelezett nagy munkabírású vízilabda imádó sportvezetőt!**

**Juhász Tibor receptjében olvashatók az egyéb feltételek.**